奉和聖製送張說巡邊
作者：盧從愿
朝代：唐

paragraphs: 上將發文昌，中軍靜朔方。
占星引旌節，擇日拜壇場。
禮樂臨軒送，威聲出塞揚。
安邊俟帷幄，制勝在巖廊。
作鼓將軍氣，投醪壯士觴。
戒途遵六月，離贈動三光。
槐路清梅暑，蘅臯起麥涼。
時文仰雄伯，耀武震遐荒。
衽席知無戰，兵戈示不忘。
佇聞歌杕杜，凱入繫名王。